**Közlemény - a 2024/2025. nevelési évre vonatkozó óvodai beiratkozás és felvétel rendjéről**

**Tisztelt Szülők!**

A 2024/2025. nevelési évre, melynek kezdőnapja 2024. szeptember 1. az óvodai beiratkozás helyszíne az **Ajka Városi Óvoda intézményegységeibe** a város teljes területéről:

Nagy László Városi Művelődési Központ és Könyvtár

Ajka, Szabadság tér 13.

Időpontja:

2024. április 22. 8.00-16.00

2024. április 23. 8.00-17.00

2024. április 24. 8.00-16.00

Az ajkarendeki **Regenbogen Német Nemzetiségi Óvodába** a város teljes közigazgatási területéről lehet jelentkezni az óvoda [www.regenbogenovi.hu](http://www.regenbogenovi.hu) honlapjáról letöltött jelentkezési lappal, melyet kitöltés és aláírás után kell megküldeni az ovodarendek@ajkanet.hu e-mail címre, vagy postai úton az intézmény alábbi címére, :

Regenbogen Német Nemzetiségi Óvoda

8447 Ajka, Gyepesi út 3.

A beiratkozás időpontja:

Április 22. hétfő    7:30-16:00

Április 23  kedd     7:30-17:00

Április 24  szerda  7:30-16:00

Jelentkezni a helyszínen biztosított, vagy a mellékelt jelentkezési lappal lehet. A kitöltött jelentkezési lap átvételéről a szülő a helyszínen igazolást kap.

A beiratkozáshoz a szülő (gondviselő) vigye magával:

- a gyermek születési anyakönyvi kivonatát/ a gyermek nevére kiállított személyi azonosítót, lakcímkártyáját, TAJ - kártyáját

- a szülő (gondviselő) saját személyi igazolványát, lakcímkártyáját

- sajátos nevelési igényű gyermek esetében: szakértői véleményt

- a rendszeres gyermekvédelmi kedvezményről készült határozatot

- hátrányos, halmozottan hátrányos helyzet esetén az erről szóló határozatot

- nem magyar állampolgárságú gyermek esetén az itt tartózkodást engedélyező okmányokat.

Az óvoda a gyermek három éves korától a tankötelezettség kezdetéig nevelő intézmény.

Felvehető, az a gyermek, aki a harmadik életévét a felvételtől számított fél éven belül betölti, feltéve, hogy minden, a településen lakóhellyel, ennek hiányában tartózkodási hellyel rendelkező három éves és annál idősebb gyermek óvodai felvételi kérelme teljesíthető. Ajka Város Önkormányzatának fenntartásában működő óvodák gondoskodnak a többi gyermekkel együtt nevelhető sajátos nevelési igényű gyermekek óvodai neveléséről is. Az óvodák a sajátos nevelési igényű gyermekeket (SNI) az alapító okiratuk szabályai szerint tudják fogadni.

Az óvodai beiratkozás nem jelenti egyúttal az óvodába történő felvételt is. A gyermekek felvételéről a beiratkozás utolsó napját követő 30 munkanapon belül hoz döntést az intézmény igazgatója.

Az óvoda igazgatója

*a)* az óvodai felvételi, átvételi kérelemnek helyt adó döntését írásban,

*b)* a kérelem elutasítására vonatkozó döntését határozati formában közli a szülővel.

A szülő, amennyiben azt az óvodai beiratkozás napján – az elektronikus elérhetőségének megadásával – kérte, elektronikus úton értesítést kap arról, hogy gyermeke óvodai felvételt nyert, vagy felvétele elutasításra került.

A határozatok közlésétől számított tizenöt napon belül a szülő a döntés ellen fellebbezést (eljárást megindító kérelmet) nyújthat be az óvodaigazgatónál, Ajka Város Jegyzőjének címezve.

Az a gyermek, aki **2024. év augusztus 31.-ig** tölti be **harmadik életévét**, a nevelési év kezdő napjától, **2024. szeptember 1.** napjától **köteles az óvodai nevelésben – napi négy órában – részt venni!** A 2024. évben augusztus 31.-ig 3. életévét betöltő gyermek beíratásának elmulasztása szabálysértésnek minősül.

A szülő - április 15. napjáig benyújtott - kérelmére az engedélyező szerv a gyermek ötödik életévének betöltéséig felmentést adhat a kötelező óvodai nevelésben való részvétel alól, ha a gyermek családi körülményei, sajátos helyzete indokolja. (köznevelési törvény 8. § 2) bekezdés)

**Ajka, 2024. 03. 11.**

**Dr. Jáger László**

**címzetes főjegyző**